Aansoek oor inligting rondom Zuma se parool aangehoorOudpres. Jacob Zuma (Junie 2020) (Foto: Kim Ludbrook/AFP) AfriForum is Dinsdag in die Pretoriase hooggeregshof om die dringende aansoek om die wetlikheid van die besluit om voormalige president Jacob Zuma op mediese parool vry te laat, te hersien. Arthur Fraser, voormalige nasionale kommissaris van korrektiewe dienste, het die besluit op 5 September 2021 geneem, kort nadat Zuma sy tronkstraf begin uitdien het. AfriForum sal argumenteer dat Fraser se besluit onwettig was en tersyde gestel moet word waarna Zuma weer aan die departement van korrektiewe dienste oorgegee moet word om die res van sy vonnis uit te dien. AfriForum het vroeër die aansoek teen onder andere die nasionale kommissaris van korrektiewe dienste, die mediese paroolraad en Zuma self gerig omdat die toepaslike wetsvoorskrifte glo nie tydens Zuma se vrylating nagekom is nie. Die organisasie het die prokureursbrief aan Arthur Fraser, nasionale kommissaris van korrektiewe dienste, beteken waarin AfriForum ook antwoorde oor Zuma se vrylating versoek. Intussen is Zuma se strafregtelike klag teen die staatsaanklaer adv. Billy Downer SC van die hand gewys. Die oudpresident het die advokaat daarvan beskuldig dat hy beëdigde verklarings met inligting oor sy gesondheid laat uitlek het. Die Zuma-stigting is egter glad nie gelukkig met regter Pieter Koen se uitspraak nie en meen hy het “verskeie wesenlike en growwe regsdwalings” in sy vertolking en weergawe van die feite voor die hof begaan. Koen het onder meer bevind dat Zuma se pogings om Downer as hoofaanklaer in die saak te laat verwyder grootliks bespiegelend en ten beste gegrond is op ontoelaatbare hoorsêgetuienis. Die verrigtinge sal vanaf 10:00 op YouTube uitgesaai word: https://www.youtube.com/c/JudiciaryRSA